'The Voice' se Tasché betree Top-20 | Maroela Media
Tasché Burger se eerste enkelsnit, "Die Een". (Foto: Verskaf)
Tasché Burger, wenner van die derde seisoen van The Voice SA, het omtrent 'n suksesvolle debuut tot die Afrikaanse musiekbedryf gemaak met haar eerste enkelsnit, "Die een".
Die liedjie is net 'n paar dae gelede bekendgestel, maar is reeds so baie op digitale platforms afgelaai en gestroom dat Tasché sommer klaar trots op die Maroela Media Afrikaanse Top-20 pryk. "Die een" beklee die 16de posisie op die Top-20.
Nog 'n nuwe toetrede tot die Top-20 dié week is die duo JohnJames wat die 19de plek inneem met hul eerste enkelsnit, "Ek is meer werd". Hulle het die afgelope naweek hul debuut op die Krone 6-konsertverhoog gemaak.
Ricus Nel en Snotkop behou vir die agtste agtereenvolgende week die no. 1-posisie met hul immergewilde "Boerepompie".
In vandeesweek se Maroela Media Afrikaanse Top-20 is daar sewe snitte wat styg, ses wat daal, vyf wat onveranderd bly en twee nuwe liedjies wat die week hul toetrede maak.